**Uunga siunnersuut:**

**Arfernik mikinernik piniarneq illersuinerlu pillugit Namminersorlutik Oqartussat nalunaarutaat nr. xx ulloq xx.xxxx 2022**

Piniarneq aallaaniarnerlu pillugit Inatsisartut inatsisaanni nr. 12, 29. oktober 1999-imeersumi, kingullermik Inatsisartut inatsisaata allanngortinnera pillugu Inatsisartut inatsisaatigut nr. 1, 16. Maj 2008-meersumi § 2, imm. 4, § 8, §§ 11-13, § 15, imm. 4, §§ 17-21 taamatullu Pinngortitamik illersuineq pillugu Inatsisartut inatsisaat nr. 29, 18. december 2003-meersumi §§ 5- 6, § 35, §§ 60-61 naapertorlugit aalajangersarneqarpoq:

*Atuuffia*

 **§ 1.** Nalunaarut Kalaallit Nunaata aalisarnikkut oqartussaaffigisaani arferit mikinerit piniagaanerat illersugaanerallu pineqarput, § 2, imm. 1-imi taaneqartut uumasut takukkit.

*Nassuiaatit*

 **§ 2.** Nalunaarummi matumani uku imatut paasineqassapput:

1) Arferit mikinerit: niisa (Phocoena phocoena), aarluarsuk qaqortumik siggulik (Lagenorhynchus albirostris), aarluarsuk (Lagenorhynchus acutus), niisarnaq (Globicephala melas), anarnaq (Hyperoodon ampullatus) aamma aarluk (Orcinus orca).

2) Ukioq pisassiiviusoq: piffissaq Januaarip aallaqqaataaniit Decembarip 31-anut pissaaq.

3) Sassat: arferit mikinerit sikumi ammalatami mattussaasimasut taamaalillutillu uumallutik nammineerlutik aniguisinnaanngitsut.

4) Ataatsimoorluni piniarneq: piniarneq aallaniartunik marlunnik amerlanerusunilluunniit ingerlanneqartoq.

5) Angallatit ikiuutitut atukkat: Angallatinit takissusaat tamakkerlugu (t.t.) 6 meterit ataallugit takissusilinnit arfernik mikinernik pisaasunut atatillugu angallatit qanorluunniit takitigigaluarpata, kalittaatitut assartuutitulluunniit atorneqartut, tak. § 14, imm. 2.

6) Mianersortumik periuseqarluni tunngavissaq tunngavigalugu: tassaavoq piujuaannartitsinissaq ulorianartorsiortinneqalerpat arferit mikinerit piniagaanerannut atatillugu, aamma ilisimatuussutsikkut paasissutissat pigineqartut tamakkiisumik pigineqartut tunngavigalugit pisassiissutissanik aalangersaanissaq pisinnaanngippat.

7) Annertuumik ikilerneqarsimasunit: arferit mikisut uumasunik qaasuttunik ikilikkat, imaluunniit aalisarnermut piniarnermullu atortunut nermussimallutik ikilikkat. Arferit mikinerit toqqaannaq inunnik ikilerneqarsimasut akerlianit pisut.

*Eqqissisimatitsineq piniarnissamullu inerteqquteqarneq*

 **§ 3.** Naalakkersuisut peqqinnissaq pillugu § 2, imm. 1-imi uumasunik taaneqartunik pisaqarnissamut inerteqquteqarsinnaapput, ilisimatuussutsikkut takussutissaqarsimappat annertuumik mingutsitsinermik akoqartut, inunnut inoqutigiinnilu uumasuutigineqartunut ajoqusiisinnaasut nalilerneqarpata.

*Pisassiissutit aalajangerneqarnerat*

 **§ 4.** Naalakkersuisut arfernut mikisunut uumasoqatigiinnut ataatsinut immikkut ukiumut ataatsimut imaluunniit ukiunut arlalinnut pisassiissutinik aalajangersaasinnaapput. Pisassiissutinik aalajangersaaneq makkua eqqarsaatigalugit pissaaq:

1) Nunani tamalaani isumaqatigiissutit atsiorneqarsimasut pisuussutit piujuartinnissaat amerliartornissaallu siunertaralugu,

2) i ilisimatuussutsikkut inassuteqaat,

3) piniartut atuisullu ilisimasaat, aamma

4) Piniarneq pillugu Siunnersuisoqatigiit ilaasortaanit kommuninillu tusarniaaneq.

 *Imm. 2.* Uumasoqatigiit ilisimatuussutsikkut inassuteqaatitaqanngitsut, mianersortumik periuseqarnissaq aallaavigalugu pisassiissutinik aalajangersaavigineqassapput..

 *Imm. 3.* Arfernut mikinernut pisassiissutinut akuersissut piffissanut piniarfinnut, aqutsiveqarfinnut, uumasoqatigiinnut, piniariaatsinut kiisalu suiaassutsit utoqqaassusaallu aallaavigalugit killiliinikkut aalajangersarneqarsinnaapput.

 *Imm. 4.* Aalisarnermut Piniarnermullu Naalakkersuisoqarfiup nunap immikkoortuata ataatsip killeqarfiata iluani pisassiissutit atunngitsuukkat, pisassiissutinut tamarmiusunut nunap immikkoortuani pineqartumi ukiup pisassiiffiusup tullianut nuussinnaavai. Pisassiissutinik atorneqanngitsoortunik nuusseriaaseq tassaavoq ukiumiit ukiumut amerliartuutaanngitsumik nuussineq.

*Tusarniaaneq aamma pisassiissutinik agguaassineq*

 **§ 5.** Tamanut ammasumik tusarniaareernerup kingornatigut § 4, imm. 1 naapertorlugu piniakkanut pisassiissutinik agguaassineq, Aalisarnermut Piniarnermullu Naalakkersuisumit suliarineqassaaq.

 *Imm. 2.* Pisassiissutit kommunekkaarlugit, aqutsiveqarfikkaarlugit aamma uumasoqatigiikkaarlugit aalajangersaavigineqarsinnaapput.

 *Imm. 3.* Aalisarnermut Piniarnermullu Naalakkersuisoqarfiup kommuninut pisassiissutinut atatillugu pisariaqartumik allaffissornikkut aqutsineq kommunalbestyrelsimut isumagisassanngorlugu suliarisassanngortissinnaavaa.

 *Imm. 4.* Aalisarnermut Piniarnermullu Naalakkersuisup ukiumi pisassiiffiusumi imaluunniit ukiumi pisassiiffiusumi tulliuttumi kommunimut pisassiissutinik appaasinnaavoq, arfernik mikinernik aqutsiveqarfimmi unioqqutitsisumik piniartoqartoq paasineqarpat.

 **§ 6.** Piniarnermi ukiumoortumik pisassiissutit, agguataarnerilu pillugit aamma piniarnerni atugassarititat pillugit paasissutissat Namminersorlutik Oqartussat nittartagaatigut aamma tusagassiorfinnut nalunaarutitigut saqqummiunneqartassapput.

*Piniarsinnaatitaasut akuersissutinillu tunniussineq agguaassinerlu*

 **§ 7.** Naalakkersuisut uumasoqatigiinnut ataasiakkaanut pisassiissutinik aalajangersagaasa iluini, qinnuteqarnerup kingornatigut §§ 4-5-imi aalajangersakkat naapertorlugit akuersissutinik normulersukkanik kommunalbestyrelsi tunniussissaaq.

 *Imm. 2.* Akuersissutinik agguaassinermi peqataasinnaajumalluni piffissami qinnuteqaateqarfiusussami aamma piniarnerup nalaani qinnuteqartoq ukunannga naammassinnissimassaaq:

1) Inuussutissarsiutigalugu piniarnermut allagartamik atuuttumik imaluunniit sunngiffimmi piniarsinnaanermut allagartamik atuuttumik peqassaaq, aamma

2) Kommunimi akuersissutip tunniunneqarfigisaani najugaqartutut inuit allattorsimaffianni nalunaarsorsimanissaq.

 *Imm. 3.* Akuersissummut tunniussinermut peqatigitillugu kommunalbestyrelsip nalunarummi ilanngussap 1-ip assinga ilanngullugu akuersissummik pissarsisumut tunniutissavaa.

 **§ 8.** Arfernik mikinernik pisassiisoqartillugu nalunaarummi matumani pineqartut naapertorlugit akuersissutinik pigisaqartut kisimik arfernik mikisunik pisaqarsinnaapput.

 *Imm. 2.* Akuersissut inummut atiatigut taasamut taamaallaat atuuppoq allanullu tunniunneqarsinnaanani imaluunniit tunineqarsinnaanani.

 *Imm. 3.* Akuersissut ataaseq ukiumi pisassiiffiusumi ataatsimi akuersissutip tunniunneqarfiani, arfermut mikinermik ataatsimik imaluunniit arlalinnik pisaqarnissamut periarfissiivoq.

 *Imm. 4*. Akuersissummi allassimavoq sumi uumasunillu qassinik pisaqarniartoqarsinnaanersoq.

 *Imm. 5.* Piaraq pisarineqartoq arfeq mikinermik inersimasumik ataatsimik amerlassusiliinertut atuuppoq.

 *Imm. 6*. Akuersissut aallaaniarsinnaanermullu allagartaq atuuttoq piniarnermi aallaaniarnermilu nassarneqartassaaq nakkutilliinermullu atatillugu politiit, piniarnermik aalisarnermillu nakkutilliisut, taakkualu ikiortaasa imaluunniit inuit tamatumunnga piginnaatitaasut piumasaqarnerisigut takutinneqartassalluni.

 **§ 9.** Kommunalbestyrelsi kommunimi ileqqoreqqusaq aqqutigalugu, nunaqarfinni ataasiakkaani aqutsisutut siulersuisut, najukkanilu aalisartut piniartullu peqatigiiffii isumasioqatigereerlugit kommunip aamma aqutsiveqarfiit arferit mikisunik pisassiissutaannik inuussutissarsiutigalugu piniartunut aamma sunngiffimmi piniartartunut agguaassinissaq pillugu piumasaqaatinik, aalajangersaasinnaavoq.

 **§ 10.** Kommunalbestyrelsi kommunimi ileqqoreqqusaq aqqutigalugu pisassanit ataatsimoorluni piniarnissaq pillugu malittarisassanik aalajangersaasinnaavoq. Ataatsimoorluni piniarnermi Kommunalbestyrelsemit imaluunniit inuit tamatumunnga piginnaatitaasut pisassiissutinik sippuinnginnissaq qulakkeerneqassaaq.

 *Imm. 2.* Kommunalbestyrelsi pisassiissutigineqartunik peqqissaartumik nakkutilliinissaq pilersissavaa. Pisassiissutigineqartunik atuineq malittareqqissaarneqassaaq piniarnerlu ingerlaannartumik unitsinneqassalluni, kommunimut imaluunniit aqutsivimmut pisassiissutit tamakkerneqarpata.

 *Imm. 3.* Kommunalbestyrelsip kommunimit pisassiissutigineqartut imaluunniit aqutsiveqarfimmut pisassiissutigineqartut tamakkerlugit pisarineqarpata, Aalisarnermut Piniarnermullu Naalakkersuisoqarfimmut allakkatigut saaffiginnissaaq.

 **§ 11.** Kommunalbestyrelsi akuersissutit aaneqarnissaannut piffissamik killiliisinnaavoq.

 *Imm. 2.* Piniartut akuersissummik tunineqarsimasut akuersissummilli atuisinnaanngitsut imaluunniit atuerusunngitsut, piaarnerpaamik akuersissut atorneqanngitsoq sumiiffigisami kommunimi oqartussaasunut utertissavaat.

 *Imm. 3.* Akuersissutit piffissaliussatut killiliussap iluani aaneqanngitsut, sumiiffimmi aqutsiviup iluani pisortatigoortumik utaqqisunut allattorsimaffik naapertorlugu agguaateqqinneqarsinnaapput.

 *Imm. 4.* Akuersissutit aaneqanngitsut aamma akuersissutit ukiumi akuersissuteqarfiusumi pisassiissutinit sinneruttunik agguaasseqqinnerup nalaani atorneqanngitsut, pissusissamisoortumik agguaasseqqinnermut atatillugu pisassiissutinut ilanngunneqassapput, tamatumalu kingornatigut siusinnerusukkut akuersissummik piginnittumit atorneqassanatik. Tamatuma kingornatigut taakku kommunip iluani immikkut piniakkanut pisassiissutit aamma kommunip ileqqoreqqusaliaanut tunngatillugu aalajangersakkat naapertorlugit agguaateqqinneqassapput. Agguaaseqqinnermut piffissaliussaq piffissap piniarfiusussap aallartinnginnerani kommunalbestyrelsip nalunaarutigissavaa aamma tamanna akuersissummi takuneqarsinnaassaaq.

 *Imm. 5.* Kommunimi aamma sumiiffinni aqutsivinni pineqartuni najukkani aalisartut piniartullu peqatigiiffiinik tusarniaareernerup kingornatigut agguaasseqqinneq ingerlanneqassaaq.

*Piniariaatsit*

 **§ 12.** Niisanniarnermi qoorortooq akuerisaasoq minnerpaaq kaliber .222 , imaluunniit timmiarsiut akuerisaasoq minnerpaaq kaliber 12-iuvoq.

 *Imm. 2.* Aarluarsunnik qaqortumik siggulinnik, aarluarsunnik niisarnanillu piniarnermi qoorortooq atorneqarsinnaasoq minnerpaaq kaliber .30-06-iuvoq.

 *Imm. 3.* Anarnanik aarlunnillu piniarnermi qoorortooq atorneqarsinnaasoq minnerpaaq kaliber .375-iuvoq.

 *Imm. 4.* Aallaasit eqqarasuartaatit, qaartartut aamma qamutillit tuukkartallit arfernik mikinernik piniarnermi atornissaat inerteqqutaavoq.

 *Imm. 5.* Ajornartinnagu niisa, aarluarsuk qaqortumik siggulik, aarluarsuk, niisarnaq, anarnaq aarlulluunniit toqussutissaanik nangillugu aallaaneqartinnagu naalillugu annaanaveerneqassaaq.

 **§ 13.** Timmisartut, qulimiguullit qamutillu motoorinik ingerlatillit suugaluartulluunniit arfernik mikisunik piniarnermut atatillugu imaluunniit piniarfimmut tassanngaannillu angallatitut atoqqusaanngillat, taamaattoq takuuk § 17, imm. 4.

 **§ 14.** Tamaallaat angallatit, angallatip angissusianut uppernarsaat malillugu 15 meterinik takissuseq tamakkerlugu (t.t.) takitigisut taassuminngaluunniit mikinerusut, arfernik mikinernik piniarnermut atatillugu atorneqassapput.

 *Imm. 2.* Arfernik mikinernik piniarnermut atatillugu angallatinik ikiuutitut inissisimasunik atuinissaq inerteqqutaavoq.

*Ungusineq*

 **§ 15.** Ungusilluni piniarnerit tamarmik soorlu sinerissamut patugullugit aninaveersitsineq imaluunniit sinerissamut imaluunniit sikup sinaavanut tatisillugit assiinerit inerteqqutaapput.

*Naalakkersuisoqarfimmit akuerineqareernerup kingornatigut toqutsineq*

 **§ 16.** Aalisarnermut Piniarnermullu Naalakkersuisoqarfimmit akuerineqareernikkut arfernik mikisunik killilersukkanik annertuumik ikilerneqarsimasunik, aalisarnermut atatillugu qassutinut imaluunniit aalisarnermut atortunut allanut nuiguussimasunik toqutsisoqarsinnaavoq.

 *Imm. 2.* Arfernik mikisunik killilersugaanngitsunik annertuumik ikilerneqarsimasunik, aalisarnermut atatillugu qassutinut imaluunniit aalisarnermut atortunut allanut nuiguussimasunik toqutsinissaq Aalisarnermut Piniarnermullu Naalakkersuisoqarfimmit akuerineqaqqaartariaqanngilaq, pisorli nalunaarutigineqassaaq.

 *Imm. 3.* Arfermik mikinermik killilersukkamik akuerisaasumik pisaqareernerup kingunerisaanik paasineqarpat pisaq nappaammik imaluunniit assigisaanik pissuteqartumik inunnut nerisassatut naleqquttuunngitsoq, tamatuma kingunerisaanik Aalisarnermut Piniarnermullu Naalakkersuisoqarfiup pisap toqunneqartutut isigineqarnera akuerisinnaavaa. Akuersissut atorneqarsimasoq kinguneratigut atuutsiinnarneqassaaq.

 *Imm. 4.* Imm. 1 naapertorlugu piniakkat toqunneqartut najukkami innuttaasunut agguaanneqarsinnaapput, pisaq nerisassatut naleqquppat.

*Sassat*

 **§ 17.** Sassanik naammattuuisoqarpat tamanna najukkami oqartussaasumit Aalisarnermut Piniarnermullu Naalakkersuisoqarfimmut uppernarsarneqassaaq. Sassineq naalakkersuisoqarfimmit akuerineqaqqaarani aallartinneqassanngilaq, aatsaallu nalilerneqarpat arferit aniguisinnaanerat ilimananngitsoq. Akuersissut kommunalbestyrelsimut imaluunniit sumiiffimmi aqutsiviusumi najukkani oqartussaasunut nalunaarutigineqassaaq, tamatuma kinguninngua nunaqarfiit illoqarfiillu pineqartut ilisimatinneqassallutik.

 *Imm. 2.* Kikkulluunniit inuussutissarsiutigalugu piniarsinnaanermut imaluunniit sunngiffimmi aallaaniarsinnaanermut atuuttumik allagartallit sassinermi peqataasinnaapput. Sassinermi pisat piniartut ataasiakkaat pisassiissutaanit imaluunniit sumiiffimmi aqutsiviusumi pisassiissutaanit ilanngaatigineqassanngillat.

 *Imm. 3.* Sassinermi pisat ima amerlatigisinnaapput kingusinnerpaamik sassinerup naammassinerata kingornatigut pisat tamakkerlutik qularnaatsumik assartuutinik kommunalbestyrelsemit akuerisaasunit angallanneqarsinnaassallutik.

 **§ 18.** Neqit, mattaat orsullu nalunaaqutsikkat piginnittui akuersitinnagit nikisinneqassanngillat, kommunalbestyrelsi imaluunniit sumiiffimmi aqutsiviusumi najukkami oqartussaasut sila pissutigalugu pisat angerlaannissaannut tunngatillugu, piffissamik aalajangiisimanngippata piffissaliussarlu taanna eqqortinneqarsimanngippat.

*Pilanneq*

 **§ 19.** Arfeq nunamut sikumulluunniit qaqiinnavillugu pilanneq aallartinneqassaaq. Nerisassartai atorneqarsinnaasullu allat tamarmik angerlaanneqarlutilluunnit qimatulineqassapput. Pilaffiusimasoq qimanneqannginnerani perlukuiarneqarsimassaaq.

 *Imm. 2.* Iliveqqiviit / qimatuliviit najukkami piniarnermut aalisarnermullu nakkutilliisumut kommunilluunniit allaffianut nalunaarutigineqassapput.

 *Imm. 3.* Taamaallaat angallatit, angallatip angissusianut tamakkiisumut uppernarsaat malillugu 15 meterinik t.t.-mik takissusillit taannaluunniit ataallugu angissusillit angallatip nammineq pisaanik pilaffigineqarsinnaapput.

*Saniatigut pisarisuukkat pissaanerillu*

 **§ 20.** Arferit mikinerit killilersukkat saniatigut pisarisuukkat kommunip imaluunniit sumiiffiup aqutsiviusup pisassaanit ilanngaatigineqassapput, Aalisarnermut Piniarnermullu Naalakkersuisoqarfimmut nalunaarutigineqassapput.

 *Imm. 2.* Arferit mikinerit killilersugaanngitsut saniatigut pisarisuukkat nittartagaq www.sullissivik.gl-ikkut nalunaarutigineqassapput.

 *Imm. 3.* Arferit mikinerit killilersukkanik pissaasoqartillugu sapinngisamik piaarnerpaamik piniarnermik aalisarnermillu nakkutilliisoq kommunilluunniit allaffia tamanna pillugu attavigineqassaaq aamma pissaaneq kommunimi imaluunniit sumiiffimmi aqutsiviusumi pisassiissutinit ilanngaatigineqassaaq.

*Tunisinermi tuniniaanermilu piumasaqaatit*

 **§ 21.** Arferit mikinerit killilersukkat pisarineqartut, tassanilu ilaapput akuerineqarsimasumi sassinermi pisat, tunineqassanngillat kommunimi imaluunniit nunaqarfimmi allaffik akuersissummik naqissusiinikkut ullulerlugu pisamik nalunaarsuereertinnagu, imm. 4-li takuuk.

 *Imm. 2.* Arferit mikinerit unioqqutitsinikkut pisarineqarsimasut mattaanik, neqaanik aamma kigutaanik pisineq, tunisineq imaluunniit pissarsineq inerteqqutaavoq.

 *Imm. 3.* Pisarineqartumit taassumaluunniit ilaanit tunisineq imaluunniit pisineq aatsaat pisinnaavoq akuersissummik piginnittup akuersissutip assilinerani uppernarsarlugu saqqummiuppagu. Taanna tuniniaasoqartillugu qinnuigineqarnikkut takutinneqarsinnaassaaq. Assilinerani takuneqarsinnaassaaq pisap kommunimi oqartussaasumit nalunaarsorneqarsimanera.

 *Imm. 4.* Taamaattoq kommunip allaffia nunaqarfimmiluunniit allaffiup ammanerisa avataatigut tuniniaaneq ingerlanneqarsinnaavoq, allaffik ammarniariartoq nalunaarsuisoqarpat.

*Tunisineq*

 **§ 22.** Angallatit arferit mikinerit neqaanik, orsuinik mattaanillu tunitsivittut atorneqassanngillat.

 *Imm. 2.* Arfernik mikinernik killilersukkanik pisanik tunisineq tunitsivinnut akuerisaasunut inuussutissarsiutigalugu piniartunit, inuussutissarsiutigalugu piniarnermut atuuttumik allagartallit akuersissumillu naqissusersimasumik takutitsisinnaasut kisimik pisanik tunisisinnaapput.

 *Imm. 3.* Arfernik mikinernik killilersugaanngitsunik pisanik tunisineq tunitsivinnut akuerisaasunut inuussutissarsiutigalugu piniartunit aamma sunngiffimmi piniarsinnaanermut allagartalimmit, inuussutissarsiutigalugu imaluunniit sunngiffimmi piniarnermut atuuttumik allagartallit kisimik pisanik tunisisinnaapput.

 *Imm. 4.* Naalakkersuisut kommuninut pisassiissutigineqartut iluanni tunisinermut killilersuisinnaapput.

 *Imm. 5.* Tunisinissamut atatillugu pisassiissutinik aalajangersaasoqarsimatillugu, tunitsiviit ullormut tunisat annertussusiat pillugu paasissutissanik Aalisarnermut Piniarnermullu Naalakkersuisoqarfimmut nassitsissapput, tunisinerup akuerisaanerata atuunnerani.

 *Imm. 6.* Aalisarnermut Piniarnermullu Naalakkersuisoqarfiup kommunimi pineqartumi imaluunniit sumiiffimmi aqutsiviusumi tunitsivimmut tunisinerup qaqugu uninnissaa nalunaarutigissavaa.

 *Imm. 7.* Kommunit ataasiakkaat sunngiffimmi pinialuttartut kalaalimineerniarfinni tunisisinnaanerat tuniniaasinnaanerallu pillugu aalajangersaasinnaapput, allagarsiivinnut pisortatigoortumik ersittumillu nivinngaanikkut.

 *Imm. 8.* Arferit mikinernik kalaalimineerniarfinni tunisineq tuniniaanerlu tamatigut suliffeqarfiit inuussutissaleriffiusut pillugu nalunaarummi atuuttumi piumasaqaatinik naammassititsissaaq.

*Tuniniaaneq*

 **§ 23.** Arfernik mikinernik killilersukkanik najukkani kalaalimineerniarfinniit tuniniaanerit aamma inuinnarnut tunisaqartarnerit taamaallaat inuussutissarsiutigalugu piniartunit inuussutissarsiutigalugu piniarnermut allagartamik atuuttumik pigisaqartumit isumagineqarsinnaavoq aamma akuersissummi § 21 imm. 1 aamma imm. 4 naapertorlugu naqissuserneqarsimasunik takutitsisinnaasumit, imaluunniit taamaasiorsinnaanissamut piginnaatinneqarsimasunik qinnuigineqarnerminni uppernarsaatinik takutitsisinnaasunik.

 *Imm. 2.* Najukkani kalaalimineerniarfinniit arferit mikinerit killilersugaanngitsunik tuniniaanerit aamma inuinnarnut tunisaqartarnerit taamaallaat inuussutissarsiutigalugu piniartunit inuussutissarsiutigalugu imaluunniit sunngiffimmi piniarnermut allagartamik atuuttumik pigisaqartumit isumagineqarsinnaavoq aamma akuersissummi naqissuserneqarsimasumik takutitsisinnaasumit, imaluunniit taamaasiorsinnaanissamut piginnaatinneqarsimasunik qinnuigineqarnerminni uppernarsaatinik takutitsisinnaasunik.

 *Imm. 3.* Suliffeqarfinnut, paaqqinnittarfinnut neriniartarfinnullu toqqaannartumik arfernik mikinernik killilersukkanik tuniniaaneq taamaallaat inuussutissarsiutigalugu piniartunit inuussutissarsiutigalugu piniarnermut allagartamik atuuttumik peqartumit isumagineqarsinnaavoq aamma akuersissummik allagartamilluunniit § 21-mi imm. 1 aamma 2 naapertorlugit naqissuserneqarsimasunik takutitsisinnaasumit, imaluunniit taamaasiorsinnaanissamut piginnaatinneqarsimasunik qinnuigineqarnerminni uppernarsaatinik takutitsisinnaasunik.

 *Imm. 4.* Suliffeqarfinnut, paaqqinnittarfinnut neriniartarfiillu toqqaannartumik arfernik mikinernik killilersugaanngitsunik tuniniaaneq taamaallaat inuussutissarsiutigalugu piniartunit imaluunniit sunngiffimmi piniartunit atuuttunik inuussutissarsiutigalugu imaluunniit sunngiffimmi piniarnermut allagartamik atuuttumik peqartumit pisinnaavoq, imaluunniit taamaasiorsinnaanissamut piginnaatinneqarsimasunik qinnuigineqarnerminni uppernarsaatinik takutitsisinnaasunik.

 *Imm. 5.* Suliffeqarfiit, paaqqinnittarfiit aamma neriniartarfiit, imm. 3-mi taaneqartut uppernarsarsinnaassavaat arfernit mikinerniit neqi, orsoq mattallu inuussutissarsiutigalugu piniartunit inuussutissarsiutigalugu piniarnermut atuuttumik naqissuserneqarsimasunik allagartalinnit akuersissutilinniilluunniit pisisimanertik uppernarsarsinnaassavaat, § 21, imm. 1, 22 aamma imm. 4 naapertorlugu.

 *Imm. 6.* Imm. 5-i naapertorlugu uppernarsaat, fakturavoq atsiorneqarsimasoq inuussutissarsiutigalugu piniarnermut allagartamik atuuttumik nuutsinneqarsimasumik naqissuserneqarsimasumillu akuersissutitalik, taamaattoq § 21, imm. 4 takuuk.

 *Imm. 7.* Taamaallaat inuussutissarsiutigalugu piniarnermut allagartamik atuuttumik aamma akuersissummik naqissusikkamik peqartut, takuuk § 21, imm. 1, 2 aamma imm. 4, arferit mikinerit kigutaannik tunisisinnaapput.

*Najukkami aqutsineq*

 **§ 24.** Tamanut ammasumik tusarniaareernikkut Aalisarnermut Piniarnermullu Naalakkersuisup, nunap immikkoortuinik killilikkanik tamakkiisumik ilaannakortumilluunniit pisassiissutit tunniunneqarsimasut iluanni aqutsinissamut pisinnaatitsisinnaavoq.

 *Imm. 2.* Taakkununnga piumasaqaatit kommunimi ileqqoreqqusatut aalajangersarneqassapput. Kommunimi ileqqoreqqusaq Aalisarnermut Piniarnermullu Naalakkersuisumit akuerineqassaaq.

*Nalunaaruteqarneq nakkutilliinerlu*

 **§ 25.** Arferit mikinerit killilersukkat pisarineqartut, saniatigut pisat pissatallu sapinngisamik piaarnerpaamik kommunimut angerlarsimaffigisamut, illoqarfigisamut imaluunniit nunaqarfimmi allaffimmut nalunaarutigineqassapput. Nalunaaruteqarneq piniartumit pisaqartumit namminermit isumagineqassaaq, sassinermili pisat, inuussutissarsiutigalugu piniartut eqqarsaatigalugit najukkami aalisartut piniartullu peqatigiiffiannit aamma sunngiffimmi aallaaniartartut pineqartillugit kommunip/nunaqarfiullu allaffianit nalunaarutigineqassalluni. Ataatsimoorluni piniarnermi pisat nalunaarutigineqassapput taamaallaat ataatsimoorluni piniarnermut atatillugu aqutsisussatut toqqarneqarsimasumit.

 *Imm. 2.* Pisamik nalunaaruteqarnermi, imm. 1 takuuk, immersugassaq nalunaarummut ilanngussap 1 atorneqassaaq. Arfernut pisanut pissatanullu ataasiakkaanut tamanut immersuiffissaq ataaseq immersorneqassaaq, taamaattorli sassinermi pisat tamarmik immersuiffissami ataatsimi nalunaarutigineqassallutik. Akuersissut kommunimit naqissusikkap assilinera arfernik mikisunik killilersukkanik pisanik nalunaarutiginninnermi ilanngunneqassaaq.

 *Imm. 3.* Arferit mikinerit killilersuugaanngitsut pisat tamarmik nittartagaq www.sullissivik.gl-ikkut nalunaarutigineqassapput.

 *Imm. 4.* Kommunalbestyrelsip nalunaarummi ilanngussami 1-imi arferit mikisut killilersukkaniit pisarineqarsimasut pillugit immersuiffiit kiisalu § 21, imm. 1 naapertorlugu akuersissutit naqissusikkat assingi tiguneqarnerisa kinguninngua piaarnerpaamik Aalisarnermut Piniarnermullu Naalakkersuisoqarfimmut nassiutissavai.

 **§ 26.** Inuussutissarsiutigalugu piniarnermut allagartaq atuuttoq imaluunniit sunngiffimmi piniarsinnaanermut allagartaq atuuttoq aamma akuersissut imaluunniit tunisisinnaanermut akuersissut sukkulluunniit politiit, piniarnermik aalisarnermillu nakkutilliisut tamatumunngalu piginnaatitaasut piumasaqarnerisigut takutinneqartassaaq.

*Misissugassat nalunaaqutsersuinerlu*

 **§ 27.** Aalisarnermut Piniarnermullu Naalakkersuisoqarfik kinaluunniit arfermik mikisumik pisaqarsimasoq, pisussaatissinnaavaa pisap mattaanik, neqaanik anginngitsumik imaluunniit kigutaata ilaanik misissugassanik kommunip allaffianut tunniussinissamik, tassani pisap suunera, ulloq sumilu pisarineqarsimanera pillugu ilisimatitsissutigalugu. Misissugassat Pinngortitaleriffimmit plastik-imik puussarititamut tunniunneqarsimasumut asiunaveersaammik imerpalasortalimmut imaluunniit allakkap puuanut ikineqarlutik. Arfeq mikisoq pisassiissutitaqarpat, pisanut nalunaarutip assilinera ilanngussaq 1 ilanngunneqassaaq.

 *Imm. 2.* Kommunip allaffiata misissugassat paasissutissallu, imm. 1 takuuk, tiguneqareernerisa kinguninnguatigut nassiunneqassapput Pinngortitaleriffik, Box 570, 3900 Nuuk. Nassiussinermut aningaasartuutit Pinngortitaleriffiup akilissavai.

 **§ 28.** Ingerlasinnaajunnaartitsinerit, misissugassanik tigusineq, nalunaaqutsersuineq suliallu allat arfernik mikinernik uumasunik attuumassuteqartut taamaallaat Pinngortitaleriffimmit ingerlanneqarsinnaapput. Allat Aalisarnermut Piniarnermullu Naalakkersuisoqarfimmut akuersissuteqarnissamik qinnuteqaqqaassapput.

 *Imm. 2.* Imm. 1 naapertorlugu pisat, aammattaaq arferit siunertaanngitsumik ipisimasut Aalisarnermut Piniarnermullu Naalakkersuisoqarfimmut nalunaarutigineqassapput.

 *Imm. 3.* Naalakkersuisut arferit mikisut piniarnermut atatillugu piumasaqaatinik aalajangersaasinnaavoq, tassunga ilanngullugu ilisimatuussutsikkut misissuinernut atugassanik arferit mikisut ilaanik tunniussisarnissamut.

*Uumasuuteqarneq*

 **§ 29.** Arfernik mikisunik uumasuuteqarnissaq inerteqqutaavoq.

*Kommunini ileqqoreqqusat*

 **§ 30.** Kommunalbestyrelsi nunaqarfinni siulersuisunik aamma najukkami aalisartut piniartullu peqatigiiffiannik tusarniaareerluni kommunimi ileqqoreqqusakkoortumik piumasaqaatinik aalajangersaasinnaavoq, §§ 7-11, § 19, §§ 21-23 aamma § 25 aalajangersakkanik sukannernerusunik aalajangersarneqarsimasunit.

 *Imm. 2.* Kommunit ileqqoreqqusat Aalisarnermut Piniarnermullu Naalakkersuisumit akuerineqassapput.

*Immikkut akuersissuteqartarneq*

 **§ 31.** Aalisarnermut Piniarnermullu Naalakkersuisoqarfik uumasut nakorsaqarnermut, ilisimatusarnermut aamma ilinniartitsinermut siunertanut, imaluunniit Kalaallit Nunaanni piniagassanut tunngatillugu isumalluutinik paasiniaanermut atatillugu nalunaarummi malittarisassat atuutsinneqannginnissaannik nalunaaruteqarsinnaavoq.

*Pineqaatissiissutit*

 **§ 32.** § 3, § 5, § 10, §§ 14-29 aamma § 31-mik unioqqutitsisoqartillugu akiligassiinermik aamma arsaarinnittoqartarnissaq pillugu pinerluttulerinermi inatsimmi aalajangersakkat malillugit pissaaq.

 *Imm. 2.* Nalunaarut malillugu kommunimi ileqqoreqqusat unioqqutinneqartillugit Kalaallit Nunaannut pinerluttulerinermi inatsit malillugu kommunimi ileqqoreqqusani akiliisitsisoqartarnissaa arsaarinnittoqartarnissaalu aalajangersarneqarsinnaapput.

 *Imm. 3.* Arferit mikinerit ilaasa arsaarinnissutigineqartut atorneqarnissaat Aalisarnermut Piniarnermullu Naalakkersuisoqarfimmit aalajangiivigineqartassaaq.

 *Imm. 4.* Nalunaarut manna malillugu akiliisitsinermik pineqaatissiissutit Nunap Karsianut pisassanngortinneqassapput.

*Atuutilerfik*

 **§ 33.** Nalunaarut ulloq xx. yy 2022-mi atuutilerpoq.

*Namminersorlutik Oqartussat, ulloq xx. yy 2022*

Karl Tobiassen

Aalisarnermut Piniarnermullu Naalakkersuisoq

/ Jørgen Isak Olsen